ที่ประชุมคณะกรรมการควบคุมมลพิษ เห็นชอบวางแนวทางการควบคุมค่าฝุ่นละออง 4 ระดับ เพื่อแก้ไขปัญหา PM 2.5พื้นที่ กทม.และปริมณฑล
นายวิจารย์ สิมาฉายา ปลัดกระทรวงทรัพยากรธรรมชาติและสิ่งแวดล้อม ระบุ ที่ประชุมคณะกรรมการควบคุมมลพิษ ได้เห็นชอบวางมาตรการเพื่อแก้ไขปัญหาค่าฝุ่นละออง หรือ PM 2.5 พื้นที่กรุงเทพมหานคร และปริมณฑล 4 ระดับ ได้แก่ ระดับที่ 1 กรณีค่าฝุ่นละอองไม่เกิน 50 ไมโครกรัมต่อลูกบาศก์เมตรทุกหน่วยงานจะต้องเตรียมความพร้อมในการดูแล ระดับที่ 2 กรณีค่าฝุ่นละอองอยู่ระดับ 50-75 ไมโครกรัมต่อลูกบาศก์เมตร จะต้องคุมเข้มการตรวจสภาพรถบรรทุกขนาดใหญ่ ระเมล์ รถขสมก. และเร่งขยายผิวจราจรและฉีดล้าง บริเวณพื้นที่การก่อสร้างเส้นทางรถไฟฟ้าสายต่างๆ ระดับที่ 3 เพิ่มความเข้มข้นในการดูแล โดยกรุงเทพมหานครในฐานะเจ้าพนักงานท้องถิ่น และหน่วยงานที่เกี่ยวข้องจะต้องบูรณาการทำงานร่วมกันเพื่อบังคับใช้กฎหมายอย่างเคร่งครัด และ ระดับ 4 คือมาตรการพิเศษอาศัยการใช้อำนาจผู้บริหารที่ดูแลกฎหมายเฉพาะ พ.ร.บ. การสาธารณสุข พ.ศ.2535 ประกาศกำหนดให้เขตที่มีค่าฝุ่นละอองเกินมาตรฐานเป็นพื้นที่ควบคุม         สำหรับค่าฝุ่นละอองที่ได้กำหนดไว้ ในพื้นที่กรุงเทพฯ และปริมณฑล เฉลี่ย 24 ชั่วโมงจะต้องไม่เกิน 50 ไมโครกรัมต่อลูกบาศก์เมตร พบว่าช่วง 2-3 วันที่ผ่านมาค่าฝุ่นละอองหลายพื้นที่มีแนวโน้มดีขึ้น แม้บางพื้นที่ยังมีค่าฝุ่นละอองเกินค่ามาตรฐานที่กำหนดไว้ เนื่องจากได้รับผลกระทบจากปัจจัยที่ไม่สามารถควบคุมได้ เช่น สภาพอากาศ และ ควันจากท่อไอเสียรถยนต์ เป็นต้น